Ахрат йгlaтыцlыз асальамшвъа.

Сальам, ссабичва ран, схъапщыла Джьансурат!
Ссальамшвъа бызнатысщтитl сквшыкl съану ахрат.
Бышпаъу, сымара, бызгlвадума, бабгума?
Брызкъы щардума, момкlва амлачвыхь багума?
Йысзыргlва, снабыхlвахитl, бъасрычвзабаз ласчва,
Агlвдзы тшасрыбылта тшъарыуасчlвыз апсчва.
Йысзыргlва тшъасрыдзыз сагlа намдзауата,
Дунейла бзиракlгьи, хайыркlгьи бсмырбауата.
«Уара уышпаъу?» - бх|вузтын - суысква гьаквымшватl:
Сара гвнахlщарда сыман джьахlанам cташватl...
Араъа гвымхадзапl, гlазаб сдырбитl чвгьадзата,
Зынгьи, ауи сгlазаб, тшыгьсзацlнаргум мадзата.
Бъаспкъуз, съабайсуаз акlвпl слашара, йысзымгlваз,
Аркъажвра мыжда акlвпl са джьахlанам сзырбаз.
Ауепш цlасгвымха сшачвпхащахуа йгьамам швага,
Йыббанда сшайгlваджьхуа съабзазаз лага-лага.
Абар сашlапl, спlатlматlуа, Анчваду йкъапгlан,
Араъа, сыпшдза, са йнасхътырхуа базымцlгlан:
Бзи сгьырбум талота, йемната сырчвымыгъпl,
Мышкlы знахlа сгьдырчум - ауыгьи йсдрыфуа чlвымыгъпl. 
Схъаквта такъвмакъвла йгlаситl, йалыржвжвитl сдаква,
Амшlы зладрыхвхвуа брута йдрыхъванчитl снапlква,
Рахъвата скlылырдитl агвырлартаква мчыла,
Сырпlкъитl пыръабала, сдырзазитl пшвахlвкъамчыла.
Сара гlазаб ансхътырхуа гвъагlвата схъвагlгlитl, 
Йгlасхъыцlуа сбжьы адагвсагъруквагьи йыргlитl,
Ауаса йдыр, слашара, саъапl абзимбарта,
Быжьны сагlвжвахыргьи, сгьырбум зынгьи хабарта... 
Абарауаса, сыпшка, мыгlвала йызгитl,
Уацlыхъвангьи майрата сджьабагlаква рпхьадзитl:
Йгьузыхlвум шlала - руысква шгвымху аджьыптасква,
Асудагьарква, зан дызтйыхыз анаджьасква.
Сара ацlабырг басхlвпl, схъапщыла Джьансурат:
Агъыччва ралала стабзазитl аджьанат,
Агалагьи, лахьыла срагъьпl анаркlаманква,
Аплагиатква, гlвщра знапlыцlшаз амсылманква.
Щардала суысква рагъьпl зальмагlара зхакваз,
Йбагадзаз атквантесква ахвгlачва зжьакваз,
Ъанатlа змата йахчанахвгlвыз абетсызква,
Зугlищти зыбызшви зымуыхуаз акърарсызква.
Ажвакlла - хlхlабырчбырпl зымгlва араъа йту!
Араъа дгьгlаташвум злакта пхащара ту!
Баргьи базсакъха бхъа, йназгlвуа бзи-бзи базхъвыцта,
Бшымбзазуш бащтал, сыпшдза, гвыли псыли бхъвыцта.
Съану бачвысхчауа снабыхlвитl датшагьи: 
Амарджьа, бзы бымхlван, бмырджьан бара зынгьи,
Абайара бмыргылын агlвычlвгlвыс йапхъата,
Зынгьи бйымпшын сабикlгьи былаква хъвахъвата.
Аджьахlанам бтахъымызтын былмайслан сан,
Напантшата бымныкъван, хlцlейква кlабымпсан,
Быгlвна йгlашылуаш бтаца дыпхьадза гlапныта, 
Дкlвырша бзибарала, былзал ауи аныта!
Абар, сара слашара, схабаргlвра салгитl,
Йхьанту джьабагlа сыквта джьахlанам сгlанхитl,
Ауаса, сквшышв анцlра, аджьанат сыргахуаштl,-
Йхъасцlитl, бари сари, ауаъапны хlшанйахуаш! 

Йуан Гlалиса.
(Амшыркъвара ауыса)